**DAŽNIAUSIAI UŽDUODAMI KLAUSIMAI DĖL ATRANKŲ ĮSIGYTI LEIDIMĄ NERINGOS SAVIVALDYBĖS TARYBOS NUSTATYTOSE VIEŠOSIOSE VIETOSE**

**1. Kuo vadovaujantis vykdoma atranka įsigyti Leidimą Neringos savivaldybės tarybos nustatytose viešosiose vietose?**

Atranka vykdoma vadovaujantis Asmenų, kuriems išduodami leidimai prekiauti ar teikti paslaugas Neringos savivaldybės tarybos nustatytose viešosiose vietose, atrankos aprašo (toliau - Aprašas), patvirtinto Neringos savivaldybės administracijos direktoriaus įsakymu, aktuali redakcija.

Aprašas bei jo pakeitimai pateikiami Neringos savivaldybės interneto svetainės skiltyje„Verslininkui“.

**2. Kokius dokumentus būtina pateikti norint dalyvauti atrankoje įsigyti Leidimą Neringos savivaldybės tarybos nustatytose viešosiose vietose?**

Fizinis asmuo nuo 18 metų ar juridinis asmuo, norintis dalyvauti atrankoje, Komisijai elektroniniu paštu pateikia šiuos kvalifikuotu elektroniniu parašu pasirašytus arba suformuotus elektroninėmis priemonėmis, kurios leidžia užtikrinti teksto vientisumą ir nepakeičiamumą, dokumentus:

- nustatytos formos prašymą (priedas Nr. 1), kuriame nurodomas atrankos dalyvio vardas, pavardė, gimimo data ar juridinio asmens pavadinimas, kodas, adresas, telefono numeris, elektroninio pašto adresas, prekybos ar paslaugos teikimo viešosios vietos pavadinimas, numeris (prekybos ar paslaugų teikimo vietos pavadinimas ir numeris nurodomi pagal Viešųjų vietų prekiauti ar teikti paslaugas nuo (iš) laikinųjų prekybos įrenginių, kioskų, paviljonų, prekybai pritaikytų automobilių ar priekabų, dviračių, vežimėlių, kinkomojo transporto, keleivių vežimo mažaisiais traukinukais, poilsio, vandens pramogų ir sporto reikmenų ir įrangos, žaidimų ir mažųjų atrakcionų nuomos vietų sąrašą (toliau– Sąrašas), patvirtintą Neringos savivaldybės tarybos 2014 m. lapkričio 20 d. sprendimu Nr. T1-221 „Dėl Neringos savivaldybės prekybos viešosiose vietose taisyklių patvirtinimo“ (su vėlesniais pakeitimais), banko pavadinimas bei sąskaita, į kurią atrankos dalyviui neįgijus pirmumo teisės įsigyti leidimą bus grąžinamas Dalyvio mokestis;

- asmens tapatybę patvirtinančio dokumento kopiją ar įmonės registracijos pažymėjimą;

- kai atstovaujama fiziniam asmeniui, pateikiamas notariškai patvirtintas įgaliojimas, kai atstovaujama juridiniam asmeniui, pateikiamas įmonės įgaliojimas asmeniui atstovauti įmonę;

- dalyvio mokesčio sumokėjimą patvirtinančio dokumento kopija, kurioje turi būti nurodytas dalyvio vardas, pavardė ar juridinio asmens pavadinimas, konkrečios viešosios vietos numeris pagal Sąrašą. Dalyvio mokesčio dydžiai pateikti Aprašo 2 priede.

**3. Ar gali Leidimo turėtojas perleisti Leidimą kitam asmeniui?**

Vadovaujantis Neringos savivaldybės prekybos viešosiose vietose taisyklių 30 p. leidimo turėtojas negali savo vardu įgalioti kitų asmenų verstis Leidime nurodyta veikla (išskyrus Lietuvos Respublikos galiojančiuose teisės aktuose nustatytais atvejais) ar pagal sutartį perduoti jiems šios teisės.

**4. Ar galima užsiregistruoti daugiau nei kartą į vieną vietą?**

Vadovaujantis Aprašu, Asmuo, pageidaujantis dalyvauti atrankoje, konkrečiai viešajai vietai gali pateikti tik vieną prašymą su dokumentais.